
Honnan hová? A polgári peres eljárások szakértői bizonyításának jogtörténeti fejlődése, kihívásai és jövőbeli perspektívái

A polgári perekben a bizonyítás kérdése mindig is kiemelt jelentőséggel bírt, hiszen a
tényállás megállapítása és a jogvita eldöntése szorosan összefügg a bizonyítékok minőségével
és megbízhatóságával. Az utóbbi időszak vizsgálata alapján egyértelműen megállapítható,
hogy a jogalkotásban és a joggyakorlatban egyaránt előtérbe került a szakértők szerepének
felülvizsgálata, melyet a 2024. júliusán végbement Szaktv. módosítás is alátámaszt. Ahogyan
arra a dolgozat is rávilágít, a megfelelő szakmai tapasztalattal rendelkező igazságügyi
szakértők létszáma kritikusan alacsony, amelyre a jogalkotó a megoldást a szakértői törvény
említett módosításában látta.
A dolgozat fő kérdése, hogy milyen eljárásjogi „talajra” hullik a módosítás gyümölcse,
valamint milyen várható tendenciákkal lehet számolni a jövőben. Megvizsgálásra kerül, hogy
mennyiben áll szinkronban a hatályos szabályozás a szakértőkkel szemben támasztott szakmai
követelményekkel a gyakorlatban, az eljárásjogi kódexben található normákkal, valamint a
perjogi alapelvekkel. A jelenlegi szabályozás megalkotása során a jogalkotó szakított a
korábbi tiszta modellel, és azzal ellentétben a vegyes modell mellett döntött, amely azonban
számos ellentmondást hordoz magában. A tanulmányban kibontásra kerülnek ezen problémák
is, mint például a rendelkezési elv, valamint a tisztességes eljárás összeegyeztethetetlensége.
Másrészt ütközés érzékelhető a magánjogi jogvitának a polgári peres úton történő rendezése
és a szakértő, mint közjogi szereplő személye között.
A képzeletbeli „talajunkhoz” tartozik egy gyökérzet is, amely bemutatja a szakértői bizonyítás
jogtörténeti előzményeit, majd elvezeti az olvasót a hatályos szabályozás megismeréséhez,
ahol bemutatásra kerül a három szakértői bizonyítási mód a szerző elemző, olykor kritizáló
perspektíváján keresztül. A dolgozatban ezt követően részletesen elemzésre kerül az eseti
szakértők szerepe, mint a jelen nehézségeinek - a jogalkotó álláspontja szerint - potenciális
megoldása, majd kutatás elején felvetett kérdések megválaszolása. A dolgozat végül értékeli a
módosítások hatásait, jövőképet vázol az olvasó számára, és állást foglal a jogalkotói
döntéssekkel kapcsolatban.



